**Vladimír Weiss** (s. 22. syyskuuta 1964) on slovakialainen jalkapallovalmentaja ja entinen keskikenttäpelaaja. Toukokuusta 2021 lähtien hän on toiminut Slovan Bratislavan päävalmentajana.

Weissin isä Vladimír (1939–2018) ja poika Vladimír (s. 1989) ovat myös jalkapalloilijoita.

Ura pelaajana
-------------

Weiss aloitti peliuransa piskuisessa Agro Hurbanovossa 1980-luvun alussa. 1986 Tšekkoslovakian entinen suurseura FK Inter Bratislava hankki nuoren keskikenttäpelaajan riveihinsä. Weiss edusti seuraa seitsemän kautta ja pelasi sen paidassa yli 120 liigaottelua. Kevätkaudella 1993 hän kokeili siipiään AC Sparta Prahassa, mutta vaisuin tuloksin.

Sparta-visiitin jälkeen ura jatkui kauden 1993–1994 FK Drnoviceen, jossa hän pelasi vain 14 ottelua. Drnovicen jälkeen Weiss edusti vielä 1. FC Košicea, Dunajská Stredaa sekä FC Artmedia Petržalkaa, ennen kuin lopetti uransa 36-vuotiaana kauden 1999–2000 jälkeen.

Maajoukkuetasolla Weiss edusti Tšekkoslovakiaa 19 A-maaottelussa ja onnistui kerran maalinteossa. Hän oli mukana Jozef Venglošin luotsaamassa joukkueessa MM-kisoissa 1990. Hän pelasi kaikissa alkulohkon otteluissa, muttei päässyt kentälle pudotuspelivaiheessa, vaan seurasi kentän laidalta, kun tuleva maailmanmestari Saksa pudotti Tšekkoslovakian jatkosta Lothar Matthäusin osumalla.

Weiss ennätti edustaa urallaan myös Slovakiaa vuosina 1993–1995 kaikkiaan 12 maaottelussa.

Ura valmentajana
----------------

Weiss aloitti valmennusuransa jo pelivuosiensa loppupuolella toimien FC Artmedia Petržalkan apuvalmentajana 1996–2000. Lopetettuaan uransa hän nousi seuran päävalmentajaksi. Weissin johdolla Artmedia kohosi Slovakian johtavaksi seurajoukkueeksi ja voitti maan cup-mestaruuden kaudella 2003–2004 sekä liigan kaudella 2004–2005. Kaudella 2005–2006 Weiss johdatti Artmedian sensaatiomaisesti Mestarien liigaan pudottamalla karsinnoissa Celticin ja FK Partizanin. Lohkovaiheessa Artmedia joutui kovaan lohkoon AC Milanin, FC Porton sekä Rangersin kanssa. Artmedia saalisti kuitenkin kolme pistettä ja jatkoi pelejä UEFA Cupissa.

Helmikuussa 2006 Weiss jätti Artmedian ja siirtyi venäläisen FK Saturnin päävalmentajaksi. Weiss johdatti seuran kaudella 2006 liigassa sijalle 11. Seuraava kausi alkoi paremmin, mutta kesäkuussa 2007 Weiss päätti palata kotimaahansa ja Artmediaan.

Uusi yritys Artmediassa toi kaudella 2007–2008 komean tuplamestaruuden kotimaassa. Pidemmälle yhteistyö ei tällä kertaa jatkunut, sillä kesäkuussa hänestä tuli Slovakian jalkapallomaajoukkueen uusi päävalmentaja.  Weissin johdolla Slovakia pelasi loistavat MM2010-karsinnat ja selvisi ensi kertaa maan historiassa lopputurnaukseen. Slovakia aloitti lopputurnauksen kehnosti, mutta ryhdistäytyi lohkon päätöspelissä ja yllätti maailmanmestaruutta puolustaneen Italian 3–2 ja eteni neljännesvälieriin. Tie katkesi kuitenkin 2–1-tappioon Alankomaille. 

Elokuussa 2011 Weissista tuli ŠK Slovan Bratislavan päävalmentaja. Weiss jatkoi kaksoisroolissa Slovanin ja maajoukkueen päävalmentajana tammikuun loppuun 2012 saakka, kunnes Slovakian jalkapalloliitto vapautti hänet tehtävästään. Weiss sai potkut Slovan Bratislavasta heinäkuussa 2012.

Marraskuussa 2012 Weissista tuliKazakstanin Superliigassa pelaavan FK Kairatin päävalmentaja.  Weiss luotsasi seuran kahteen Kazakstanin cupin mestaruuteen. Liigassa seura sijoittui Weissin johdolla parhaimmillaan toiseksi. Hän lähti seurasta kauden 2015 jälkeen. Maaliskuussa 2016 Weissistä tuli kaksivuotisella sopimuksella Georgian maajoukkueen päävalmentaja. Weiss luotsasi Georgian maajoukkuetta lopulta lähes viisi vuotta. Hän erosi tehtävästään marraskuussa 2020, kun Georgia oli menettänyt mahdollisuutensa koronapandemian vuoksi kesällä 2021 pelattavaan EM-lopputurnaukseen.

Toukokuussa 2021 Weiss palasi ŠK Slovan Bratislavan päävalmentajaksi. Weiss luotsasi Slovanin voittoon kahdessa viimeisessä ottelussa ja seura voitti Slovakian mestaruuden. Kausi huipentui tuplamestaruuteen, kun Slovan kaatoi Slovakin cupin finaalissa MŠK Žilinan.

### Meriitit valmentajana

* Kazakstanin cup (2): 2014, 2015
* Slovakian mestaruus (4): 2005, 2008, 2021, 2022
* Slovakian cup (3): 2004, 2008, 2021
* MM-2.kierros: 2010

Lähteet
-------

1. ↑  Manchester-City starlet Vladimir Weiss to be upstaged by his famous father
2. ↑  Владимир Вайсс - главный тренер «Сатурна» *saturn-fc.ru*.  15.2.2006. FK Saturn. Viitattu 30.3.2016. (venäjäksi)
3. ↑  Novým trénerom Artmedie definitívne Vladimír Weiss *sme.sk*.  13.6.2007. Viitattu 30.3.2016. (slovakiksi)
4. ↑  Weiss beerbt Kocian
5. ↑  Slovakian valmentaja pitää Robbenia nerona
6. ↑  Slovakia coach Weiss takes charge at Slovan
7. ↑  Weiss leaves Slovakia role[vanhentunut linkki]
8. ↑  Vladimír Weiss už nie je trénerom Slovana Bratislava *futbalsfz.sk*.  29.7.2012. Slovakian jalkapalloliitto. Viitattu 30.3.2016. (slovakiksi)
9. ↑  Vladimir Weiss – head coach of "Kairat" (Almaty) (Arkistoitu – Internet Archive)
10. ↑  Трудовые отношения ФК Кайрат и Владимира Вайсса подошли к концу (Arkistoitu – Internet Archive)
11. ↑  Georgia signs Vladimir Weiss as new coach
12. ↑  Head coach Vladimir Weiss to leave Georgian national football team
13. ↑  Vladimír Weiss is new head coach of ŠK Slovan Bratislava
14. ↑  Slovan Bratislava wins Slovak Fortuna Liga title in penultimate round
15. ↑  Slovnaft Cup - finále

  

Tšekkoslovakian joukkue – Jalkapallon MM-kilpailut 1990
1 Stejskal
2 Bielik
3 Kadlec
4 Hašek
5 Kocian
6 Straka
7 Bílek
8 Chovanec
9 Kubík
10 Skuhravý
11 Moravčík
12 Fieber
13 Němec
14 Weiss
15 Kinier
16 Hýravý
17 Knoflíček
18 Luhový
19 Griga
20 Němeček
21 Mikloško
22 Palúch
Valmentaja Vengloš



|  |  |  |
| --- | --- | --- |
| Edeltäjä:**Ján Kocian** | **Slovakian jalkapallomaajoukkueen päävalmentaja**6/2008–1/2012 | Seuraaja:**Michal Hipp&Stanislav Griga** |

|  |  |  |
| --- | --- | --- |
| Edeltäjä:**Karel JarolímDarko Milanič** | **ŠK Slovan Bratislavan päävalmentaja**8/2011–8/20125/2021– | Seuraaja:**Samuel Slovák–** |

|  |  |  |
| --- | --- | --- |
| Edeltäjä:**Kakhaber Tskhadadze** | **Georgian jalkapallomaajoukkueen päävalmentaja**3/2016–11/2020 | Seuraaja:**Willy Sagnol** |